Eenjarige in oprit doodgeryArgieffoto ŉ Eenjarige seuntjie is Sondagoggend in Constantia in die Wes-Kaap dood toe ŉ motor hom in ŉ oprit by ŉ huis getref het. “Paramedici van ER24 is net na 09:00 na die toneel ontbied,” het ER24 in ŉ verklaring gesê. “Op pad na die toneel het ŉ motor die paramedici voorgekeer met die kind by die gesin in die motor. Die gesin en ŉ dokter, ŉ vriend van die familie, het reeds met KPR begin en was reeds met hom op pad hospitaal toe.” Paramedici het die poging voortgesit en met die kind na die Mediclinic Constantiaberg gehaas. Die seuntjie is ongelukkig met sy aankoms by die hospitaal dood verklaar. Die oorsaak van die ongeluk is nog nie bekend nie. Die kind het vermoedelik agter ŉ motor gestaan toe die bestuurder agteruit begin ry het. Die omstandighede rondom die voorval word ondersoek.